open-index/open-wikipedia-markdown huggingface dataset:
Мамонтов, Анатолий Васильевич

**Анатолий Васильевич Мамонтов** — Калык эшъяськон орденэн данъям Удмурт Элькунысь кырӟанъя но эктонъя кун академической «Италмас» ансамбльлэн чеберлыкъя кивалтӥсез луэ.

Ныльдон ареслэсь ятыр кивалтэ та коллективен асьме удмурт адямимы. Вордӥськиз 7 апреле 1937-тӥ арын Завьял ёросысь Изгуртын (Каменное).

Пинал дырысеныз кырӟан борды кыстӥськиз. Сюлмаз вунонтэм кылизы гурт калыклэн секыт уж бере ӵукнаозь арганэн ветлэмзы. Эктӥсь-кырӟась пиосмуртъёс но кышномуртъёс сьӧры чуртнаськыса, шунды ӝужанозь поръяз пичи Толик но.

Дас куинь арес тырмыса, 1950-тӥ арын Ижысь крезьгуръя училищее пыре. Мыло-кыдо дышетскемзэ, быгатонлыкъёссэ пусъё тросэз дышетӥсьёс. Азинскон мылыкыдъёсыз вутто Татарстан Республикае. Татын со 1960-тӥ арын Кузонысь кун консерваториысь дирижёр люкетсэ йылпумъя. Аспирантураын дышетскыны луонлыкез ке но вал, берытске вордӥськем палъёсаз. «Италмас» ансамбльлэн хормейстерез луыса ужаны кутске. Кык ар ортчыса, со дыре ини быдэс Россилы тодмо коллективлэн чеберлыкъя кивалтӥсе юнмато. Арысь аре «Италмаслэн» данэз Россиын гинэ ӧвӧл, кунгож сьӧры но вӧлмыны кутскиз. Та нуналлы крезъгурья но эктонъя ансамбль пӧртэм калыккуспо конкурсъёслэн вормисез, дуннеын радъяськись фестивальёслэн лауреатсы луэ. А. В. Мамонтовлэн кивалтэмез улсын та коллектив шаермылэн но Россимылэн одӥгез дано коллективез луиз.

Кышноез Леонора Викторовна Мускоысь артист выжысь потэмын. Анатолий Васильевичез ӧтё вылэм кунмылэн шоркараз, Муское, ужаны, но кышноеныз ӵош пумит луизы, Иже кылизы. Вань улонзэс герӟазы «Италмас» ансамблен. Кык пизы вордӥськиз. Бадӟымез, Виктор, Мускоысь университетэз йылпумъяса, Мускоын ик ужа. Пичиез, Константин, йылпумъяз Ижысь университетэз, улэ но ужа Ижын.

Анатолий Васильевич Мамонтов — Ужысь Горд Знамя орденлэн кавалерез, Удмуртиысь калык артист, РСФСР-ысь калык артист, Удмурт Республикаысь Кун премилэн лауреатэз, Удмурт Республикалэн дано гражданинэз луэ.
Пермь карлэн историез

Пермьлэн туж тунсыко кылдон но азинскон сюресэз луэ. Карлы улон омыр шокчиз гурезь инженер, историк но географ Татищев (1686-1750). 1723-тӥ арын та адямилэн ӵектосэзъя (проектэзъя) Егошихинской ыргонпоттон заводэз ӝутон уж радъямын вал. Завод котырын улӟиз Егошихин (Ягошихин) гуртлэн улонэз но (азьвыл, 1692-тӥ арысен та интыын Брюхановка гурт сылэ вылэм). Та гурт но завод (ворсаське 1788-тӥ арын) бордысен кутске Пермьлэн историез.

20 ноябре 1780-тӥ арын Екатерина II указэзъя Егошихинской завод котырын ӝутскем карлы «Пермь» ним сёто но губернской статусэз юнмато. Со дырысен со Урал улосвылосэ пырыны кутске. Областьлэн шоркарез Екатеринбург луэ. 1938-тӥ арын гинэ Пермь кар туала статуссэ басьтэ. 

Пермьын нырысетӥ излэсь ӝутэм юрт Петропавловской собор луэ (1764-тӥ ар). 

1792-тӥ арын Пермьын устӥське Уралысь нырысетӥ типография.

1793-тӥ арын ӧсъёссэ усьтэ нырысетӥ школа, 1800-тӥ арын – духовной семинария. 

1858-тӥ арын Данилиха шур вылын Гуллет англи инженерлэн кивалтэмез улсын механической завод ужаны кутске. Отын шур буксиръёсты поттыны кутско. Та заводын 1875-тӥ арын Н.В. Воронцов механиклэн проектэзья Эксэй-молот (50 тонна) лэсьто. Венаын ортчись промышленностья адӟытонын та ужан тӥрлыклы нырысетӥ инты сёто. 

1878-тӥ арын Пермь кар доры вутто губернской чугун сюресэз. 

1930-тӥ арысен радиостанция ужаны ӧдъя. 1958-тӥ арысен – телецентр. 

XVIII даурлэн пумаз Усолье но Соликамск котыръёсын сылал поттон заводъёс ужаны кутско. Пермьын «тӧдьы зарниез» складъёсы тыбыр вылазы нулло вылэм. Соин сэрен нуллӥсьлэн нунал ӵоже пелъёсыз сылалэн шобырско вал. Тае лыдэ басьтыса, веран но кылдӥз: "пермяк – сылалэсь пельёс"

Пермаысь духовной семинариын дышетскизы П.П. Бажов (1879-1950), Д.Н.Мамин-Сибиряк (1852 - 1912), А.С.Попов (1859- 1906). Кема дыр ӵоже та карын улӥз но ужаз В.В.Маяковскийлэн эшез, кылбурчи В.В.Каменский (1884 - 1961). Кар училищеын дышетскиз кылбурчи но литературовед А.Ф.Мерзляков (1778 - 1830). Вордӥськиз Пермьын тодмо суредась П.П.Верещагин (1834-1886). «Звезда» газетын ужаз Аркадий Гайдар (1904-1941). Быдӟым ож дыръя улӥзы но ужазы гожъяськись В.А.Каверин, суредась Б.В.Иогансон, балерина Г.С.Уланова, композитор А.И.Хачатурян, лётчик-космонавт В.Савиных, композитор Е.Крылатов.
Ува

**Ува** — Удмуртиысь посёлок, Ува ёрослэн центрез. 1938-тӥ арысен 2012-тӥ арозь город типъем посёлок вал. Интыяськемын Ва шур дурын, Ижлэсь 93 иськемлы палэнын. Улӥсез 19 сюрс 800 адями (1998-тӥ арлы). Соос пӧлын ӟучъёс — 62,7 %, удмуртъёс — 32,2%, бигеръёс — 3,2 %, мукет калыкъёс — 1,9 %. Кылдэмын 10-тӥ июле 1924-тӥ арын. Нырысь-валысь лыдъяськиз нюлэс корасьёслэн каргуртсы шуыса. 1930-тӥ арын Ува черкогуртын мытэмын гыбед (торф) поттонъя ужъёс. 1934-тӥ арын усьтӥськиз Уваез Ижен герӟась чугун сюрес. 1935-тӥ арын 23-тӥ январе Ува черкогурт Ува ёрослэн центрез луиз. Нош 1938-тӥ арын Ува село юнматэмын рабочийёслэн каргуртсы нимын. 

## Экономика
Ува каргуртын 14 промышленностья 14 предприятие. Соос пӧлысь уноез нюлэс коранэн, пулэсь арбериос лэсьтонэн выро. Тужгес но бадӟым предприятие туннэ нуналлы — «Увадрев-холдинг». Отын потто корка пуктон арбериос, мебель но мукет. Ужа гыбед поттонъя «Увинское» огазеяськон. Ӟеч радъямын сиён-юон поттон удыс. Ужзэ радъя Уваысь тылобурдо вордонъя фабрика, парсь будэтонъя но сӥль поттонъя предприятие. Ува каргуртын дасяло йӧллэсь сиёнъёс-юонъёс, озьы ик нянь но ческыт пыжосъёс потто. 

## Культура но дышетон
Ува каргуртын ужа вить школа. Быдӟым Отечественной война аръёсы Ува каргуртысь 1 номеро школаын директор луыса ужаз быдэс дуннелы тодмо луэм педагог В. А. Сухомлинский. Та вакытэ отын ужа 3 удыслы дышетӥсь педучилище, озьы ик лэсьтӥськисьёсты дасянъя 27 номеро ПТУ. Усьтэмын пиналъёслы чаклам спортъя школа, озьы ик Нылпиослэн творчествозыя центр. Ува каргуртын интыяськемын «Юность» культурая юрт но «Восток» кинотеатр. Со сяна, Ува черкогуртын ужзэс радъяло Удмурт Республикаысь Национальной, озьы ик Суредаськон искусствоосъя музейёслэн ёзъёссы. Усьтэмын 270 интылы чаклам эмъяськон юрт. Ува каргуртлэсь кыдёкын ик ӧвӧл интыяськемын «Ува» санаторий. Каргуртын сыло 6 синпелетъёс но искусстволы сӥзем монументъёс.

Ува каргуртын потэ «Увинская газета». Со вӧлме Ува ёросысь вань гуртъёсы. Редакторез — Пётр Люкин.

## Транспорт

Каргурт пыр ортче Ижевск — Кильмезь чугун сюрес, кудӥз вылын Ува-1 станция ужа. Озьы ик посёлок доры валтэ Иж — Нылга — Ува автомобиль сюрес. Ува селое вуыса, сюрес куинь пала вайяське: Вавоже, Сьӧлтае, Сюмсие. 

Посёлокын вань мерлыко транспорт — автобус. Со калыкез 9 маршрутъя нуэ-вае.
Шаркан

**Шаркан** — Удмуртиысь черкогурт, Шаркан ёрослэн шорыз. Интыяськемын Вотка карлэсь 30 иськемлы палэнын. Улӥсез — 6 сюрс 600 адями (Шаркан ёросын улӥсьёс пӧлысь 30 %-эз). Соос пӧлысь тросэз — удмуртъёс. 

## Черкогуртлэн кылдэмез
Нырысьсэ та черкогурт пусъемын 1678-тӥ арын Лонлез гурт нимын. 1838-тӥ арын Шаркан гурт чрекогурт чотэ выжтэмын. Со арын ик йылпумъямын Петропавловской черкез ӝутон. 1849-тӥ арын Шаркан черкогуртын Чугун поттонъя но корт кисьтонъя завод. Со лыдъяськиз М. И Родыгин купечлэн-промышленниклэн огазеяськонэз. 19-тӥ даурлэн пумаз Шаркан пӧрме вуз каронъя бадӟым центрлы. 1859-тӥ арын ортчем ревизия возьматӥз: Вятка губерниысь Сарапул уездысь Шаркан черкогуртысь 57 юртын улӥз 541 адями. Черкогуртын усьтэмын вал гурт удыслы дышетонъя училище, земской станция, пызь изон вуко. 

Со сяна, Шаркан черкогуртын интыяськиз нылкышно монахъёслэн огазеяськонзы, 1918-тӥ арын со инъет луиз монастырь кылдытонлы. Отын утиськиз Инмар Анайлэн «Скоропослушница» нимаськись мудорез. Та мудор ваемын Афон гурезьысь. 

Ижевск-Воткинск бугыръяськон (восстание) дыръя Шаркан басьтэмын вал ож пала дурбасьтэмъёсын. Шарканын улӥсьёс пӧлысь тросэз бугыръяськонэ пыриськизы, бӧрысь Колчаклэн армиез борды итӥськизы. Революция бӧрсьы Шаркан черкогурт пыртэмын Вотской Автономной областе, нош 1929-тӥ арын Шаркан ёрослэн центрез шуыса юнматэмын. 1930-тӥ аръёсы Шаркан черкогуртын кылдӥзы ёрос эмъяськонни, шор ёзо школа, ӧсъёссэ вӧлъяз ёрос библиотека. Быдӟым Отечественной ож бере Чугун поттонъя но корт кисьтонъя завод ворсаськиз, со интые усьтӥськиз дӥсь вуронъя фабрика. Та нуналлы Шарканысь шор ёзо школаын тодон-валан басьтэ 1 сюрслэсь ятыр пиналъёс. 

## Экономика
Шаркан черкогуртын ӟеч азинско пӧртэм удысъёс. Гурт удыс но, промышленность но. Тужгес но бадӟым предприятиос каргуртын: «Шаркан-трикотаж», «Шаркан етӥн», «Сельхозлес», «Сервис», «Шаркан РТП» но мукетъёсыз. 

## Культура
Каргуртын ужа Культурая юрт, ёрос библиотека, Историяя но шаертодонъя музей, Киужъёсъя юрт, Нылпи творчествоя юрт, Спорт стадион.
Иисуслэн Зэмос черкез

Иисуслэн зэмос черкез|thumb|right
**Иисуслэн зэмос черкез** - пятидесятникъёслэн калыккуспо черксы, кылдӥз Пекинын 1917-тӥ арын. 1949 аре Китай Калык Республикаез ялон азьын Иисуслэн Зэмос черкез китай христиан черкъёс пӧлын одӥгез вал. 

Иисуслэн Зэмос черкез - протестант черк. Ас азяз бадзым ужпум пуктэ: дунне вылысь вань калыкъёслы вӧлмытоно-валэктоно Евангелиез. 
 
Туннэ нуналлы Иисуслэн Зэмос черказ - ог 2,5 миллион адями. Солэн калыккуспо ассамблеяез интыяськемын Америкаын, Лос-Анджелесын. 1995-тӥ арын Мускоын усьтӥськиз та черклэн ёзэз. Солэн валтӥсь малпанъёсыз-принципъёсыз:

# Святой Дух пыр черке пыртон
# Вуэ выйытыса черке пыртон
# Пыд миськон
# Святой причастие. 
# Кӧс нуналэз пусъён. 
# Иисус Христосэ оскон 
# Библия 
# Святой Дух пыр утиськон
# Святой дух пыр кылдытэм Иисуслэн черкез

Иисус Христос нош ик васькоз музъем вылэ. Со нунал та дуннелы берпуметӥ нуналэз луоз. Соку луоз берпуметӥ суд: шонер лэсьтӥсьёс пыраклы улон басьтозы, сьӧлыкасьёс нош пыраклы каргамын луозы.
Родигин, Михаил Иванович

**Михаил Иванович Родигин** — Вятка губерняысь купеч. Шарканын солэн чугун поттонъя но андан ӵыжатонъя заводэз вал.

Михаил Иванович туж яратӥз музъем ужез. Ачиз православной вал, Инмарлы туж оскиз. Чугун поттонъя но андан ӵыжатонъя заводэз бадӟым барыш поттыны юрттӥз. Со табышез пӧлысь бадӟым люкетсэ сӥзьылӥз черклы. Таӵе сюлмо луэмез понна солы Афон гурезь йылысь монахъёс ыстӥзы «Скоропослушница» мудорез. Солэн мышпалаз гожтэмын вал: М. И. Родигинлы черклы юрттэмез понна тау карыса. Трос калык сое учкыны но вӧсяськыны Шаркан черкогуртэ вуылӥз. Михаил Иванович юри усьтӥз приход — отчы пырасьёс мудорез адӟыны быгатӥзы. Ёрмись, куанер адямиослы Родигин купеч уж но сётъяз, сюдӥз но. 1920-тӥ арын Родигинлы келям мудор чиптэм-чаптэм ышиз. 21-тӥ даурлэн кутсконаз со нош ик вуиз Шарканэ. Сое утем Дорофина нимо монахиня. Мудор пуктэмын М. И. Родигинлы юртаз-музеяз.

## Чӧлсконъёс
* Православная святыня Шаркана
Наговицын, Иосиф Алексеевич

**Иосиф Алексеевич Наговицын** — советской кун ужась, революционер. Удмурт автономной областез кылдытӥсь.

Вордӥськиз 18 (6) сентябре 1888-тӥ арын Ватка губерниысь Глаз утемысь Лудошурской волостьысь Туктым гуртын. Улонысь кошкиз 21 ноябре 1937-тӥ арын. Ватэмын Крым улосысь Мисхор посёлокын.

Потэмын удмурт крестьян семьяысь. 1904-тӥ арын Глаз карысь гурезь училищеез йылпумъямез бере, Вяткаысь гурт ужъёсъя технической училищее дышетскыны пыриз. 1905-тӥ арын забастовкае пыриськемез понна училищеысь уллямын вал. Со арын ик РСДРП-лэн ёзчиез луэ. Нуэ партийной уж пӧртэм каръёсын — Вотка, Глаз, Екатеринбург, Кыштым но мукет.

Уралысь, Екатеринбургысь но Уфалейско-Кыштымской РСДРП-лэн улосвыл организациосаз революци понна ужамез понна 1907-тӥ арысен Енисейской губерние ссылкае келямын вал. Отысь пегаса, нош ик ссылкае келямын.

1913-тӥ арысен — политической эмигрант. Бельгиысь, Франциысь, Великобританиысь большевистской группаослэн ужазы пыриське. 1917-1918-тӥ аръёсы эмъяськиз Швейцариын. 1918-тӥ арын Россие берытске.

РСФСР-ысь удмуртъёслэн ужъёссыя Наркомнацэзлэн комиссарез, РКП(б)-лэн ЦК-езлэн агитацияя но пропагандая Вотской бюроезлэн тӧроез (1919-20-тӥ аръёсы), ВАО-лэн революционной комитетэзлэн тӧроез (1921-тӥ арын), Вотской областной исполнительной комитетлэн тӧроез (1921-25-тӥ аръёсы), РСФСР-ысь Наркомпрослэн коллегиезлэн ёзчиез но ӧжыт лыдын калыкъёсты дышетонъя Кенешлэн тӧроез (1925-26-тӥ аръёсы), РСФСР-ысь социальной обеспечениея нарком (1926-37-тӥ аръёсы). СССР-ысь Кенешъёслэн I-VIII-тӥ ӧтчамъёсазы делегат (1922-36-тӥ аръёсы), РКП(б)-лэн X-тӥ (1921-тӥ арын), XIII-тӥ (1924-тӥ арын) ӧтчамъёсызлэн делегатэз, ВКП(б)-лэн XV-тӥ (1927-тӥ арын), XVI-тӥ (1930-тӥ арын), XVII-тӥ (1934-тӥ арын) ӧтчамъёсызлэн делегатэз, СССР-ысь ВЦИК-лэн (1926-37-тӥ аръёсы), ЦИК-лэн (1927-37-тӥ аръёсы) ёзчиез. «Социальной обеспечение» журналлэн редакторез (1926-37-тӥ аръёс ӵоже).

## Валэктонъёс
Брангуртысь песянайёс

thumb|right|300px|Брангуртысь песянайёс

**Брангуртысь песянайёс** () — Удмурт Республикаысь профессионал луисьтэм кырӟасьёслэн коллективзы. Отчы пыро Пичи Пурга ёросысь Брангуртын улӥсь пересь кышномуртъёс, соин ик со «Брангуртысь песянайёс» шуыса нимаське. «Брангуртысь песянайёс» тужгес тодмо луиллям ӟуч но дуннеысь шлягеръёсты удмурт кылэ берыктыса кырӟаменызы.

2010 аре март толэзе «Брангуртысь песянайёс» Россиысь «Евровидение» конкурсын куинетӥ интые потӥзы 
«Евровидениын» вормемзы понна Удмурт Республикаысь Кун Кенешлэн Тӧроез А. В. Соловьёв оскытӥз: Брангуртысь песянайёслэсь котькыӵе куронзэс быдэстоз — гуртэ газ, ву гумыос кыскоз. Ма, сюресъёссы но ушъяськымон ӧвӧл. Ижозь 35 иськем. 2012 арын коллектив пыриськиз нош ик Россиысь «Евровидение» конкурсэ «Party for Everybody» кырӟанэнызы. Татын «Брангуртысь песянайёс» вормисе потӥзы но луонлык басьтӥзы Россияез «Евровидение» конкурсын калык азе поттыны. «Евровидение»-2012  конкурсын, кудӥз ортчиз Баку карын, песянайёс кыкетӥ инты басьтӥзы. 

Удмурт Элькунлэн президетэзлэн указэзъя (№ 97  24.05.12) тямыс песянайёслы  (Граня Байсарова, Алевтина Бегишева, Зоя Дородова, Галина Конева, Наталья Пугачёва, Валентина Пятченко, Ольга Ту́ктарева и Екатерина Шкляева)  "Удмурт Элькунысь калык артист" даноним сётэмын.
Коллективлэн продюсерзы —Ксения Рубцова.

Брангурт песянайёс пӧлысь тужгес арлыдоез — Зарбатова Елизавета Филипповна. Ӵапак солэн кырӟанэз ик — «Веськрес тӧдьы кызьпу туйлэсь…» чузъяськиз «Евровидениын» но. Баянэн шудӥсьсы, гитара сиосты кырӟатӥсьсы — Николай Григорьевич Зарбатов. 

Йӧспӧртэм мӧйыос котырысь уг кошкыло иворчиос. Удмурт шаерысь сяна, Мускоысь, Санкт-Петербургысь но журналистъёс доразы кожалляло. Микрофонлэсь, камералэсь кырӟасьёс чик уг кышкатско — доразы кожем куноосты я скал гидэз сузяны потто, я киязы лопата мычо. Тужгес но огыр-бугыр вераськонъёс мыно Интернетын. Брангуртысь песянайёс Россиын улӥсьёслэсь сюлэмъёссэс зол позыртыны быгатӥллям. 

Песянйёслы аспӧртэмлыко дуннее — сцена вылэ — нырысетӥ вамыш лэсьтыны юрттӥз «Юмшан Промо» группалэн кивалтӥсез Павел Поздеев. 2004-тӥ арын Ижысь Шор площадьын «Перепеч — пиццалы пумит» акциез дасякуз, тодмо режиссёр но шоу радъясь Поздеев ӧз но вӧталля таӵеез сярысь. 

Коллективлэн кивалтӥсез — Ольга Николаевна Туктарёва — капчи сямо, котькыӵе ужрадъёсы мыло-кыдо пыриське. Экспериментъёслэсь кышкамтэзы, выльзэ утчамзы соослы выль но выль вормонъёс ваё. 

Брангуртысь песянайёс удмурт калык кырӟанъёсты быдэсъям сяна, мыло-кыдо гурлало, кылсярысь, «Битлз» группалэсь, В. Цойлэсь гуръёссэс. Вашкала кырӟанлы туала шӧмо аранжировка лэсьтыса, та усточиослэн куараоссы эшшо но аспӧртэмлыко чузъясько. Песянайёслэсь кырӟанъёссэс шедьтыны луэ YOU TUBE (сайт) сайтысь. Паймоно кадь: «Евровидение» ортчем бере соослэсь куаразэс кылзыны та сайтэ пырам 69 сюрс адями. Асьсэос кырӟасьёс шуо: 

- Ми артистъёс-профессионалъёс ӧвӧл ке но, та ужмес туж юн яратӥськомы но гажаськомы. 

Коллективысь мӧйыослы 70-80 арес. Брангуртысь песянайёсты котькытын шуныт пумитало, куное ӧтчало. Трос пол соос кунгож сьӧры потазы ини. 
2009-тӥ арын брангуртъёс пусйизы коллективзы кылдэм дырысен 40 ар тырмонэз.

## Чӧлсконъёс
* Официальный сайт
Вогау, Гаральд Вильгельмович

**Гаральд Вильгельмович Вогау** — оскон удысын ужась, лютеран пробст. Оскон удысэ выжемез азьвыл ужаз Ижысь Короленко нимо драмая ӟуч театрын режиссёр луыса но. Вордӥськиз 1922 аре, кулӥз 2007 аре 21 мае.

Пичи вакытсэ Вогау ортчытӥз сталин лагерьёсын. Отысен ик книгаез яратон мылкыдыз пуромиз - кечат-вамат укно сьӧрын пукисьёслы Библиез лыдӟылӥз. Нош Быдӟымнуналэ (Паскае) ваньзы ӵошен кырӟаллязы Stille Nacht («Чалмыт уй») кырӟанэз. 

9-тӥ феврале 1991-тӥ арын Вогау Гаральд Вильгельмович Любовь кузпалэныз ӵош Ижын кылдытӥзы Лютеранъёслэсь общиназэс. Кык ар ортчыса, Дэри ёросысь Ягул черкогуртын усьтӥзы «Святой Пётрлэсь но Павеллэсь общиназэс». Общиналэн пасторез луиз Любовь Вогау, 1994-тӥ арысен котькуд нунал сямен отын богослужение нуылӥз. Доразы ӵемгес пыраллязы егитъёс, нош котькуд арнянуналэ соос Иже люкаськылӥзы. 

Лютеран община нылъёслы-пиослы пыӵатыны вырылӥз ог-огдэ гажан но яратон мылкыдэз, лул-кужымдэ, ас культурадэ ӝутонэз. 

Таӵе пичи общиналэн бадӟым ужъёсын вырыны ӟигарыз но, кужмыз но ӧзгес тырмылы. Озьы ке но отчы пыриськисьёс котькуд нуналзэс пайдаё ортчытыны вырылӥзы - колониосы, йыртэманы яратӥсь быдэ вуымтэос, пытсэт сьӧрын пукисьёс доры пыраллязы. Лютеранъёс, котькуд адямиен лулысь-сюлмысь вераськыса, шуг-секытъёссэ палэнтыны вырылӥзы. Кинлэн ке ӵыжы-выжыез-а висе, юртъерзэ-а тылпу ньылэ, сюрес вылын кышкыт учыре-а шеде - калыклэсь уксё бичаллязы, благотворительностен вырылӥзы. 

2007-тӥ арын 21-тӥ мае 84 аресказ Гаральд Вогау - Россиысь Евангельско-Лютеранской черклэн Генеральной Синодаз пырись мурт, Ижысь Христос Утисьлэн черкезлэн пробстэз (валтӥсь пасторез) - улонысь кошкиз.

### Линкъёс
* Бог помогает тем, кто в него верит, считает пастор лютеранской общины Александр Гребенников 
* Скончался выдающийся деятель лютеранской церкви в России
* Скончался пастор Евангелической Церкви Христа Спасителя в Ижевске
* Российское лютеранство в поисках идентичности
Юкаменск

**Юкаменск** — Удмуртиысь черкогурт, Юкаменск ёрослэн центрез. Интыяськемын Ю но Люкмы шуръёс вылын, Глазовлэсь 40 иськемлы палэнын. Улӥсез 4 сюрс (2010-тӥ арлы).

## Черкогуртлэн кылдэмез
Черкогурт кылдэмын 18-тӥ даурлэн 70-тӥ аръёсаз. 1775-тӥ арын Глазов уездысь Юм волостьысь крестьянъёс вазиськизы, соослэн волостязы черк пуктыны курыса. Матысез черк гуось интыяськемын вал кыдёкын — 70 иськемлы палэнысь Укан черкогуртын. Священной Синодлэн 1776-тӥ арын пуктэмезъя, черкез ӝутыны чакламын Солшурка шур вылын. Но тодмо луиз: та инты чер пуктыны уг тупа. Укан черкысь баӵкоос вазиськизы Вяткалэн епископезлы но Великопермской Лаврентийлы, черклэсь интызэ воштыны курыса. Соос ӵектӥзы черкез из музъем вылын ӝутыны — Лякма но Ю шуръёс вискын. Озьы пуктэмын вал черк. Со интыез нимазы Юкаменск черкогурт шуыса — Лякма но Ю шур вискын интыяськем село шуэмез возьматэ. Черк сӥземын Богоявленилы.

Нырысь-валысь черк пулэсь ӝутэмын вал. 30 ар ортчыса, Неофит Ильич Мышкин баӵко сюлмаськемъя черкез излэсь ӝутыны кутскизы, сое йылозяз-пумозяз вуттӥзы 1837-тӥ арлы. Сӥзизы сое Дунчылкыт Троицалы. 1844-тӥ арын черк бордын усьтӥськиз попечительство, со пыр юрттэт сётӥськиз ёрмись но ляб тазалыкен адямиослы, висъяськиз эстӥськон пу, уже интыяськиз калык. 1917-тӥ арозь черкогуртлы висъям музъемез черк гинэ уже кутыны быгатӥз. Кылсярысь, кирпич шуккон завод селолэсь палэнын сылӥз. Соин ик Юкаменской село православилэн шорсюлмыз луиз. Праздникъёс дыръя черкогуртын ортчылӥзы ярмаркаос.

Удмурт облисполкомлэн 1-тӥ феврале 1930-тӥ арын пуктэмезъя Дунчылкыт Троицалы сӥзем черк пытсамын вал. Отын ужам баӵкоосты калыкез бугыръянын янгыше уськытӥзы. Соос ыбылэмын яке ссылкае келямын вал. Черклэсь юртсэ библиотекалы сётӥзы. 1936-тӥ арын черк куашкатэмын вал. Туала вакытэ отын сылэ почталэн юртэз.

Юкаменской селоысь черкез улӟытон мытэмын вал 1990-тӥ аръёсы. Сое усьтон понна висъямын книгаосын вуз каронъя магазинлэн юртэз. 2003-тӥ арын «Удмуртэнерго» огазеяськон юрттэмъя черк выжтэмын выль юртэ.

## Экономика
Юкаменск черкогуртын кирпич шукко, йӧллэсь сиён-юон потто, етӥнэз сэсто, пулэсь арбериос лэсьто, озьы ик гурт техникаез тупато. Черкогуртын ужало 3 банклэн ёзъёсыз. Юкаменск черкогурт бадӟым сюресъёслэсь палэнын сылэ. Автомобиль сюрес пыр меӵак герӟаське Глазовен гинэ. Черкогуртын ужало Нылпи творчествоя, Спортъя, Искусствоосъя школаос, 5 библиотека, 5 нылпи сад. Ужа «Юбилейный» культурая юрт. Калыклы эмъян юрттэт сётэ ёрос эмъяськонни. Селоын сыло 3 синпелетъёс.
Самсонов, Семён Александрович

**Семён Александрович Самсонов** — тодмо удмурт прозаик. Вордӥськиз Пичи Пурга ёросысь Сырьезшур (Тыло) гуртын 1931-тӥ арын 1-тӥ сентябре колхозникъёслэн семьяязы.

Можга карысь фельдшер школаез йылпумъяса, 1951-тӥ арысен Эдэйгуртысь медпунктэн кивалтӥз. Со дырысен гожъяськон борды басьтӥськиз. Кусып тупатӥз пӧртэм республикаысь газетъёсын, журналъёсын.

1952-тӥ арын сое ӧтё ужаны «Советской Удмуртия» газетэ.
1956-тӥ арын Удмурт пединститутэз йылпумъя, 1967-тӥ арын — Мускоысь Вылӥ литературной курсэз.
1963-65-тӥ, 1967-71-тӥ, 1983-84-тӥ аръёсы редактор луыса, «Молот» журналын ужаз.

Семён Александрович пӧртэм жанръёсын тыршиз гожъяськыны. «Кылбурчи ӧз пӧрмы мынэсьтым», — шуэ вал Семен Александрович, аслаз литератураын интызэ утчан дыръяз. Удысэз прозаын вылэм — очерк, верос но повесть жанръёсын.

Ужась калыклэсь данзэ, интеллигенцилэсь калык понна тыршемзэ возьмытиз:
* *очеркъёсын* «Тӧллы пумит» (1961), «Тау тыныд, адями» (1963), «Ӵук ӟардон» (1983);
* 'историко-документальной повестъёсын* «Кам вадьсын гудыръя» (1965), «Выжыкыл ӧвӧл та» (1982);
* *криминально-детективной повестьёсын* «Тугаськем бугор» (1967), «Вужер» (1989).
* улонысь кошкон азяз гожтӥз *психологической повесть'' «Гожъясько тыныд сопал дуннеысь» (1993).

Вань улонзэ ужаз «Дыдыкъёс бус пӧлы уг йыромо» роман-триллогия бордын. 1989-90-тӥ аръёсы документальной повестъёсты гожтӥз "Адямилы но бурдъёс кулэ (академик В. В. Парин сярысь) но "Гурезез ӝужыт, ошмесэз кезьыт (технической наукаосъя доктор П. К. Ощепков сярысь).

Секыт висьыса улонысь кошкиз 1993-тӥ арын 31-тӥ июне.
Якшур-Бӧдья

**Якшур-Бӧдья черкогурт** (нимыз кылдэмын огъя перм вакытэ: *яг* — бор, *шур* — река, *Бӧдья* — воршуд ним) — Якшур-Бӧдья ёрослэн шорсюлмыз. Нимзэ вакчиятыса — Як.-Бодья — шуыса верало. Интыяськемын Оӵ шурлэн Селычка нимаськись ӧр дураз. Ижкарлэсь 41 иськемлы интыяськемын, Иж — Глаз автосюрес вылын.

## Калыкез
Улӥсез 7 сюрс 211 адями (2012-тӥ арлы). Уло удмуртъёс но, бигеръёс но, мукет калыкъёс но.

## Историез
Якшур-Бӧдья нырысьсэ пусъемын 1710-тӥ арын: Арчае нуись сюрес вылын сылӥсь гурт шуыса. Кылдэмын 1682-тӥ арын, соку гуртын сылӥз 12 юртъер, 3-ез кузётэм кылемын (1716-тӥ арын ортчем переписья).

## Экономикаез
Кема дыр ӵоже та черкогуртын нокыӵе предприятиос усьтэмын ӧй вал. Быдӟым Атыкай ожлэсь азьвыл ужазы сӧсыръёс — соос пунӥзы гозы, сюло. Со сяна, черкогуртын ӝоген усьтӥськиз пыдкутчан вурон мастерской. 1994-тӥ арын Якшур-Бӧдья черкогуртын кылдытэмын «Сельхозлес» предприятие, отын дасяло пу, солэсь пӧртэм арбериос. Ужзэ радъя «Ижторф», «Агрохимия» огазеяськонъёс. Черкогуртлэн шораз интыяськемын Фрунзе нимо предприятилэн валтӥсь ёзэз.

## Транспорт
Якшур-Бӧдья черкогурт пыр ортче Ижысь Глазкаре Р321 автомобиль сюрес. Чугун сюрес вылысь самой матысез станция — Кӧкоран каргурт.

## Инфраструктураез
Черкогуртын 2 шор ёзо школа, Шаертодонъя музей (1981-тӥ арын усьтэмын), Адӟисьтэмъёслы но кылӥсьтэмъёслы чаклам лицей, Искусствоосъя школа, ёрос библиотека но ёрос эмъяськонни. Черкогуртын утисько историлы сӥзем 2 синпелетъёс. 2003-тӥ — 2005-тӥ аръёсы Якшур-Бӧдья ёросын ӝутӥськиз Николай Чудотворецлы сӥзем черк.

## Чӧлсконъёс
* Якшур-Бӧдьялэн сайтэз
* Якшур-Бӧдья «Вконтакте» сетьын
Яр

**Яр** — Удмуртиысь посёлок (1938-тӥ арысен 2010-тӥ арозь — кар типъем посёлок), Яр ёрослэн шорсюлмыз, интыяськемын Удмурт Республикалэн уйпалаз, Ватка шурлэн Чупчи ӧрызлэн паллян ярдураз. Ярысен Ижозь — 225 иськем, станция Киров — Пермь чугун сюрес вылын. Ярысен Глаз карозь ӝутэмын асфальт сюрес. Улӥсез 6,9 сюрс адями. Со пӧлысь 59,6 % -эз удмуртъёс, 37,9%-эз ӟучъёс, 1%-эз бигеръёс но мукет калыкъёс 1,5 %.

## Гуртлэн кылдэмез
Яр гурт нырысьсэ пусъемын 1836-тӥ арын — Ватка губерниысь Глазов уездысь Укан волосте пырись гуртъёс пӧлын. 1901-тӥ арын пуктэмын Ватка-Пермь чугун сюрес — со ортчиз Яр гурт пыр. 1938-тӥ арын 11-тӥ сентябре Яр гурт кар типъем посёлоклы пӧрмытэмын. Нимызлэн кытысь потэмез тодмо ӧвӧл: М. Г. Атамановлэн малпамезъя, ненец кылысь, пе, потэ, но со чик шонер ӧвӧл, малы ке шуоно, ненецъёс но, мукет самоди выжыос но Ватка-Кам музъем вылын ноку улӥллямтэ.

## Экономика
Ярын ӟеч ужа нюлэс дасян удыс. Отын потто пу, солэсь пӧртэм арбериос дасяло. Ӟеч ужало асфальт вӧлдонъя но етӥн сэстонъя, гурт техникаез тупатонъя, дӥсь вуронъя но кирпич шукконъя огазеяськонъёс. Ярын потто сӥльлэсь, йӧллэсь сиёнъёс, нянь пыжо.

## Культура
Ярын — 2 шор ёзо школа, Глазысь педагогикая техникумлэн ёзэз, дышетӥсьёсты дасянъя училище, 4 нылпи сад, спортъя но крезьгуръя школаос, нылпи творчествоя юрт, 2 библиотека. Пӧртэм учыръёслы но адямиослы сӥзьыса, Ярын сизьым монумент пуктэмын.

## Чӧлсконъёс
* Официальной сайтэз
Муско (история)

Муско сярысь гожтыса кельтэмын 1147-тӥ арын. Озьы ке но та интыын калык со дырлэсь азьвыл но улӥз: куд-ог тодосчиос лыдъямъя, соос отчы интыяськиллям 5 сюрс арлэсь азьлогес. Но тросэз, валамон, таӵе веранэн соглаш уг луо. Куд-ог тодосчиослэн верамзыя, Муско кыл кылдэмын кык люкетлэсь: моск - вашкала славян кылысь кремень шуэмез возьматэ, ков - пегӟыны. Озьыен, «Москва» возьматӥз из сьӧры пегӟон инты шуэмез. Бӧрысь та кылэн нимамын вал город шортӥ ортчись шур но. 

Мускоез кылдытӥсен лыдъяське Суздаль князь Юрий Владимирович Долгорукий. Мускоез радъян но азинтон уже пыриськизы Долгорукий бӧрсьы улэм князьёс-эксэйёс но: Андрей Боголюбский, Иван Красный, Дмитрий Донской, Иван Грозный, Борис Годунов но мукетъёсыз. 

Озьы-а, тазьы-а но, 13-тӥ даурын Муско - ас понназ улӥсь княжестволэн шорсюлмыз. Нош 15-тӥ даурлэн пумаз Муско бордын кылдэ огъя Ӟуч государство. Со дырысен Муско Европаысь одӥгез бадӟым город луэ. Уно дауръёс ӵоже ини Муско Россиысь культурая улонлэн шорсюлмыз луэ. Татын нырысьсэ радъямын вал книга поттон, кылдытэмын нырысетӥ театр но университет. 

Трос курадӟоно луиз Мусколы. Кык но ӝыны даурлэсь кема татаро-монгол зӥбет улын улоно луиз. Тушмонэз пазьгон ужез вырӟытӥз ӵапак Москва - со калыкез огазеяз татар-монголъёслы пумит. Со бӧрсьы но чидано луиз на Мусколы: 1612-тӥ арын поляк-литва интервентъёсын жугиськоно луиз, нош 1812-тӥ арын - француз эксэйлэн Наполеонлэн армиеныз. 1941-тӥ арын Муско доры матэктӥзы Гитлерлэн ожгарчиосыз, но город зэмос крепостьлы пӧрмиз, кожалод. 168 сюрс пала москвичъёс фашистъёсын нюръяськыны кутскизы, 450 сюрс калык сюлмаськиз Мускоез немецъёслэсь утьыны. Тушмон дугдытэмын вал. Табере Муско - вӧл-вӧл, чебер но бадӟым город. Отысь пумиталод эркын поръян интыосты, шуръёс вамен чебер выжъёсты, уно пӧртэм синпелетъёсты. Мусколэсь историзэ чакланы луоз городлэн архитектураез вылысь но. Валтӥсь тодметэз - городлэн 16-тӥ даурлы тупась котырес радлыкез.
Вершинин, Павел Николаевич

**Павел Николаевич Вершинин** вордӥськиз 1949-тӥ арын 3-тӥ шуркынмонэ (ноябре) Можга ёросысь Берёзовка гуртын крестьян семьяын. 1971-тӥ арын йылпумъяз Ижысь Гурт удысъя кун институтэз (академиез), луиз инженер-механик. Ужаны интыяськиз Можга ёросысь "Россия" колхозэ, отын валтӥсь инженерозь кыдаз.

1981-тӥ арын сое «Ленинский путь» колхозлы тӧрое быръё.

1990-тӥ арын Удмурт АССР-ысь Министръёслэн Кенешсылэн Тӧроезлэн воштӥсез, гурт удысъя но сиён-юонъя министр луэ.

1995-тӥ -1999-тӥ аръёсы  - Удмурт Правительстволэн Тӧроез.

1995-тӥ арын ик быръемын Кун Кенеше депутатэ.

1996-тӥ - 1999-тӥ аръёсы Федерация Кенешлэн ёзчиез луэ на, пыриське Бюджетъя, вытъя, коньдон ужпумъёсъя, банк ужъёсъя комитетлэн ужаз.

1999-тӥ - 2003-тӥ аръёсы - Кун Кенешлэн Тӧроезлэн нырысетӥ воштӥсез.

2003-тӥ -2005-тӥ аръёсы «Удмуртрыба» огазеяськонэн кивалтэ.

2005-тӥ -2006-тӥ аръёсы «Ижевский хлебомакаронный комбинатлэн» валтӥсь директорез луэ.

2006-тӥ арысен - «Пастарель» огазеяськонлэн кивалтӥсез.

Пусъемын «Знак Почёта» но Эшъяськон орденъёсын, Россиысь МЧС-лэн «За заслуги» гадьпусэныз.

Павел Николаевич улоназ таӵе вормонъёс, оло, ӧй басьтысал. Лыдъялляз: бадӟым малпанъёсты быдэстыку, уг яра странаямы ортчись шуг-секытъёс вылэ чӧлскыны.
Италмас (ансамбль)

**Италмас** — Удмуртиысь академической ансамбль.

## Историез
1936-тӥ арын сентябре УАССР-ысь Калык Комиссаръёслэн Советсы кутӥз решение: удмурт калыклэсь, Совето Союзлэсь культуразэ вӧлмытон но паськытатон понна кылдытоно эктонъя но хор кырӟанъя ансамбль. Ним но туж чебер бырйизы — «Италмас» (удмуртъёслэн яратоно сяськазы, ӵуж пиштӥсь буёлэныз шулдыртэ Кам, Ватка, Чупчи шур дуръёсты. Та сяна, яратонлэн но мӧзмонлэн, осконлэн но шумпотонлэн пусэз — символэз — луэ).

Али гинэ кылдэм коллективлы паськыт сюрес усьтӥськиз. Соос возьматыны быгатӥзы пӧртэм калыкъёслэсь сям-йылолъёссэс, тапыртонъёссэс, гуръёссэс. Озьы ик гастрольёсын потаны быгатӥзы СССР-ысь пӧртэм улосъёсы, кунгож сьӧры.

«Италмаслы» кивалтӥсе пуктӥзы Мускоысь консерваториез алигес гинэ йылпумъям Аполлон Каторгинэз. Егит пияш мыло-кыд басьтӥськиз ансамбльлэсь репертуарзэ кылдытон борды. Озьы ик нылъёсты-пиосты нотаосты мургес валаны дышетӥз.

Быдӟым ож вакытэ «Италмасэ» нылмуртъёс гинэ кылизы, воргоронъёс ваньзы фронтэ кошкизы. Кышномуртъёс концертъёсын поталлязы Офицеръёслэн юртъёсазы, госпитальёсы, воинской частьёсы.

1962-тӥ арысен туннэ нуналозь ансамблен кивалтэ Удмуртиысь но Россиысь калык артист Анатолий Мамонтов. Та ансамбльын трос тодмо адямиос вал. Кылсярысь, балетмейстер Анатолий Бондарев. Со пуктӥз «Зимонька», «Чипак», «Танец с колокольчиками» эктонъёсты. Пусъёно: та берпуметӥез тапыртон пыртэмын «Италмаслэн» зарни фондаз. Та коллектив пыриськылӥз пӧртэм конкурсъёсы, фестивальёсы: «Московские звезды», «Русская зима», «Белорусская осень», «Киевская весна» но мукет.

А. Мамонтов тодаз вае:
Ансамбль кема аръёс ӵоже ужа ини. Та дыр куспын Россиын но, Удмуртиын но улон вошъяськылӥз. Со шӧдӥськытэк ӧз кыльылы ансамбль вылын. Тани Совето вакытэ калык азе потылӥмы партия сярысь гуръёсын, Н. Хрущёв кивалтон вакытэ одно ик дасялляно вал гурт удыслы сӥзем эктонъёсты, кырӟанъёсты.


1992-тӥ арын «Италмас» бордын нырысьсэ республикаямы кылдӥз нылпи эктонъя школа-студия. Соин кивалтэ Росииысь дано артистка, Удмуртиысь калык артистка, балетмейстер Леонора Мамонтова.

Туннэ ансамбльын 30 кырӟасез, 20 эктӥсез, 10 музыкантэз.
Каракулино

**Каракулино** — Удмуртиысь черкогурт, Каракулино ёрослэн центрез. Улӥсьёсыз — 5 сюрс 134 адями.

## Интыяськемез
Черкогурт интыяськемын Удмуртилэн лымшор но шундыӝужан палаз, Кам шурлэн ярдураз. Каракулиноысен Сарапулозь 53 иськем, Удмуртилэн шоркарозяз — Ижозь — 114 иськем.

## Историез
Каракулино черкогурт сярысь нырысетӥ ивортонъёс кылемын 1682-тӥ арысен. Соку черкогурт пыриз Уфа провинцие. 1782-тӥ арын Каракулиноез юнматӥзы Ватка губерние. 1926-тӥ арын 4-тӥ ноябре кылдӥз Каракулино ёрос. Ёрослэн шорсюлмыз луиз Каракулино черкогурт.

18-тӥ дауре Каракулиноын улӥсьёс ваньмыз сямен ӟуч крестьянъёс вал. Со вакытэ черкогуртын интыяськиз 3 черк, 45 лавка, 25 кенос, 3 вуко. 1890-тӥ арын татын усьтӥськиз коньдон возён касса. 1909-тӥ арын усьтӥськиз нырысетӥ банк.

Каракулиноын со вакытъёсы асьсэлэн купецъёссы вал: Ведерников, Кузьминых, Трегубовъёс, Казанцевъёс, Верхотин.

Со сяна, ёрос туж узыр луэ археологияя памятникъёсын. Татын 100-лэсь трос памятникъёс лыдъясько. Соос пӧлын Зуевы Ключи но Чеганда городищеос, Ныргында могильник.

## Социал удыс

Туннэ черкогуртын интыяськемын шор ёзо школа, искусствоосъя нылпи школа, ёрос библиотека, калык киужъёсъя юрт, ёрослэн историезлы сӥзем музей.

19-тӥ даурлэн шораз Каракулиноын усьтӥськиз больница. Ӵапак со вакытэ 60-тӥ аръёсы ёросын вӧлмиз холера висён. 20-тӥ даурлэн кутсконаз татын кутскиз выль больницалы корпус ӝутон. 1912-тӥ арын 25 койкалы чаклам юрт усьтӥськиз. Туннэ ёросын тырше 25 врач, 117 фельдшеръёс но медсестраос.

Каракулиноысь калык киужъёсты утё но азинто татысь центрын. Со кылдэмын 1993-тӥ арын. Киужъёсъя юртын ужало куроен, кызьпу туен, куисько но пужъятско, сюй мунёоос лэсьто. Таытн поттэм арбериос вуыло пӧртэм адӟытонъёсы но «Гербер», «Семык» выллем шулдыръяськонъёсы, мукет республикаосысь адӟытонъёсы.

## Галерея
Кияса

**Кияса** — Удмуртиысь черкогурт. Кияса ёрослэн шорсюлмыз. Интыяськемын Ижевсклэсь 65 иськеме.

Кияса черкогурт кылдӥз 1710-тӥ арын. Гуртлы ним сётӥллям солэн кылдытӥсезлэсь — Кияса нимо воргоронлэсь. 1859-тӥ арын ортчытэм ревизияя Кияса гуртын улӥз 581 адями, татын ужаз 6 вуко.

1926-тӥ арын Кияса луиз ёрослэн центрез.

Черкогуртын интыськемын Пётр Кривоноговлы сӥзем музей. Со кылдӥз 1997-тӥ арын. Музей усьтэмын Пётр Александрович Кривоноговлы сӥзьыса. Со РСФСР-ысь искусство удысьысь дано ужась, ожгар суредасьёслэн студизылэн ёзчиез луэ. Быдӟым оже пыриськыса, со ортчиз Волоколамскысен Берлинозь ож сюресъёсты. Бӧрысь аслэсьтыз малпанъёссэ кисьтиз суредъёс пыр. 1948-тӥ арын кылдытэм «Победа» ужез пусъемын СССР-лэн кун премиеныз. Совето Союзысь суредасьёс пӧлысь нырысетӥзэ Пётр Кривоноговез пусйизы М. Б. Грековлэн зарни медаленыз. Киясаысь музейын утисько Пётр Кривоноговлэн Быдӟым ожлы сӥзем ужъёсыз но мукет суредъёсыз.

Озьы ик черкогуртлы матэ пуксемын дун чылкыт ву сётӥсь Аксарино гуртысь ошмес. Татчы инмарлы оскись трос калык вуылэ.

Киясаын ужало гурт техникаез тупатъянъя «Удмуртская» МТС но «Киясовоагроснаб» огазеяськон. Пусйыны луэ сиён-юон поттонъя огазеяськонъёсты: кетчуп дася «Адмирал» огазеяськон, сӥль сиёнъёс поттэ «Мясной двор» ООО.

Черкогуртын матысь аръёсы усьтӥськоз выль шор ёзо школалэн юртэз. Сое ӝуто «Удмуртиез азинтон» республикаысьтымы программая.

Кияса черкогуртын мыло-кыдо ужа Калык киужъёсъя юрт. Соин кивалтэ Удмуртиысь культура удысысь дано ужась Надежда Викторовна Пахомова. Татын аръёсын утё калык куиськон, кызьпу туйлэсь арбери лэсьтон, удмурт мунё дасян амалъёсты.
Дэбес

**Дэбес** — Удмуртиысь черкогурт, Дэбес ёрослэн шорсюлмыз. Интыяськемын республикалэн уйпал но шунды пуксён палаз. Дэбес черкогуртысен Ижозь 140 иськем. Матысь чугун сюрес станциозь — Кезозь — 32 иськем. Озьы ик черкогурт вӧзтӥ ортче М7 федерал трасса.

Дэбес сярысь нырысетӥ гожъямъёс кылемын 1646-тӥ арысен. 1749-тӥ арын Дэбес гуртын пу черк пуктыны кутскизы. Сое быдэстӥзы 1754-тӥ арын. Сокку ини Дэбес луиз черкогурт. Но 1756-тӥ арын черк ӝуаз, вылез храм ӝутӥськиз 1767-тӥ арын. 1796-тӥ арын Дэбесэз сёто Ватка губернилы, кылдэ Дэбес волость.

1846-тӥ арын черкогуртын пуктӥзы из черк, солы сётӥзы дун-чылкыт Троицалэсь нимзэ. Озьы ке но 1939-тӥ арын черкез ворсазы. Сое выльысь ӝутон кутскиз 2000-тӥ ар бере.

Дэбес ёрос быдэс республикалы но солэн палэназ тодмо луэ Сибирь трактлэн люкетэныз. Сое та палан ӝутыны кутскизы 1682-тӥ арын. Сюрес кыстӥськиз Дэбесысен Кунгурозь. Нош XVIII даурлэн шораз та сюресэз герӟазы Сибирь трактэн. Пусйымон соиз: Дэбесын ваче вуылӥз кык сюрес. Огез нуылӥз Москвае, мукетыз — Петербурге. Сибире кошкисьёс яке со палась лыктӥсьёс одно ик Дэбесэ дугдоно луылӥзы. Соос пӧлын Россия империысь туж тодмо адямиос: А. Н. Радищев, Ф. М. Достоевский, М. Е. Салтыков-Щедрин, Н. Г. Чернышевский. 1824-тӥ арын татысь священниклэн юртаз кӧлӥз ӟуч император Александр I. Туннэ вашкала сюреслэн люкетэз пыре Сибирь трактлэн историезлы сӥзем музее. Ёросын мыло-кыдо пумитало шаерысьтымы но кунгож сьӧрысь куноосты.

Туннэ черкогуртын вань шор ёзо школа, Г. М. Корепанов-Камский нимо искуствоосъя нылпи школа, ваньмон дырез радъянъя «Чупчигур» центр, Дэбес ёрос больница, туризмез азинтонъя «Байгурезь» центр.

Ёросын пото «Новый путь» но «Байгурезь» газетъёс. Озьы ик черкогуртын интыяськемын Дэбес политехникум. Сое йылпумъязы шаерамы тодмо луись адямиос «Удмурт дунне» газетлэн 1994-тӥ-2010-тӥ аръёсы валтӥсь редакторез А. П. Шкляев, калык кырӟанъя «Айкай» кун театрлэн директорез П. П. Данилов но уно мукетъёс.
Дэри черкогурт

**Дэри** (яке **Завьял**, ) — Удмурт шаерысь бадӟым черкогурт, Дэри ёрослэн но Дэри гурт поселенилэн шорсюлмыз. Татын улэ 10 сюрс 384 адями. Интыяськемын Быдвай шур дурын. Дэри черкогуртысен Ижкарлэн шорезозь — 12 иськем, гожезозь — 6 иськем.

## Нимызлэн кылдэмез
Филология наукаосъя доктор М. Г. Атаманов Дэри топонимлэсь кызьы кылдэмзэ тазьы валэктэ: нырысьсэ *Дэри* сярысь веран пусъемын 1710-тӥ арын ортчем переписьын. Арске нуись сюрес вылын *Дери-Чудья* гурт пе вань — со ик *Завьялово*. Завьял — гуртэз кылдытӥсьлэн нимыз. Дэри гурт ним потэмын Дерьянка шурлэн ӟуч нимыз бордысь, *дэри*, напра шуэмез возьматэ. Чудья — удмурт воршуд ним.

## Историез
1710-тӥ арын гуртын 55 юрт вылэм, улӥсьёсыз чын удмуртъёс гинэ, пе.

1859-тӥ арын ортчем ревизияя Дэри черкогуртын вылэм 96 юрт. Гуртын улӥз 731 адями. Татын ужаз почта, тодон-валан сётонъя училище, 4 вуко но кебит.

1917-тӥ арозь Дэри черкогурт пичи вылэм. Татын ульчаос но туж вакчиесь вал. Тужгес кузь урамез Бадӟым ульча нимазы. Туннэ сое Пугачевлэн урамез нимало. Мукетыз чебер урам — Черк ульча. Татын ветлыны ӧз лэзе пудо-животэз. Али та Октябрь урам луэ. Нош бӧрысь удмурт ульча нимъёсты воштӥзы ӟуч нимъёс. 20-тӥ дауре татчы трос ӟуч калык вуиз. Соин черкогуртын кылдӥсь ульчаослы но ӟуч нимъёс лякиськизы. Озьы Дэриын кылдӥзы Южный-1, Южный-2, Медик, Пугачёвский, Солнечный, Северный микрорайонъёс.

1929-тӥ арын Вотской областьын кылдӥз Иж ёрос, отчы ик пыриз Дэри черкогурт но. Озьы ке но 1937-тӥ арын кылдӥз Дэри ёрос, солэн шорсюлмыз луиз Дэри черкогурт.

## Инфраструктураез
Туннэ Дэри черкогуртын вань шоръёзо школа, спортъя школа, кык нылпи сад, пионеръёслэн юртсы (усьтэмын 1967-тӥ арын), культурая юрт, ёрос больница. 2000-тӥ арын черкогуртын усьтӥськиз шаертодонъя музей.

Дэриын трос вузъюртъёс ужало. Соос пӧлын 4 супермаркет вань: 1 «Ижтрейдинг», 1 «Магнит» но 2 «Пятёрочка».

## Транспорт
Завьял — автомобиль сюрес герд. Татын Гольян шоссе герӟаське Ижкарлэн котырес сюресэныз. Кык чуръем Гольян шосселэн Иж но Дэри вискын люкетэз автотранспортэн ялан тырмытэмын.

Ижысен Дэриозь трос транспорт мынылэ: 301-тӥ, 319-тӥ, 321-тӥ, 357-тӥ номеро автобусъёс, 341-тӥ, 353-тӥ (363-тӥ), 367-тӥ номеро маршрутъя таксиос. Соослэн мынонзы-ветлонзы радъямын черкогуртын кык автомобиль сюрестӥ гинэ: Гольян урамтӥ но Калинин урамтӥ.

## Спорт Дэриын
Спортэз азинтон удысын но черкогуртын трос вормонъёс басьтэмын. Татысь стадионъёсын толалтэ но гужем кӧня ке пол ини радъяськылӥзы республикаысьтымы гурт шудонъёс. Таӵе ӵошатсконъёсын Дэри ёрослэн командаез котьку вылӥ интыос басьтэ. Уго Дэриысь спортсменъёслэн вань адӟем карымон адямиоссы: калык куспо классъем спортъя мастер, дуннеысь чемпион Нина Парамонова, тодмо биатлонистъёс, агай-вынъёс Валерий но Сергей Журавлёвъёс, биатлонъя дуннеысь чемпион Александр Ушаков.
Ватка губерния

**Ватка губерния** — Россиысь (Россия империысь, Россия республикаысь, Кенешо Союзысь) губерния. Губерни кар — Ватка. Кылдӥз 1796-тӥ арын Кузон губерниысь Ватка наместничестволэн интыяз. 1929-тӥ арын солэн музъемез Нижний Новгород улосэ пыре.

1775-тӥ арын Екатерина II-тӥлэн указэзъя кылдытэм Ватка наместничество люкемын 13 утемлы (уездлы): Ватка, Орлов, Глаз, Сарапул, Алабго, Слободской, Кайгород, Уржум, Котельнич, Царёвосанчурск, Малмыж, Яранск но Нолинск. **Уезд каръёс**: Глаз, Алабго, Котельнич, Малмыж, Нолинск, Орлов, Сарапул, Слободской, Уржум, Яранск.

XIX-тӥ дауре губернилэн улонэз юн герӟаськемын вал Россиысь политика но мер улонэн. 1812-тӥ арын люкам калык ополчение Вятка губернилэн ог 20 000 улӥсьёсыз гожтӥськиз. Тужгес тодмоез соос пӧлысь — «ныл-кавалерист» Надежда Дурова (1783—1866).

Ватка музъем вылэ трос аръёс ӵоже ысъяллям ссыльнойёсты. Та музъем вылтӥ ортче вал Сибирь тракт — ссыльнойёсты Сибире келян сюрес (со вылэ ог 100 пала декабристъёс ортчемын). Куд-огез ссыльнойёс Вятка карын улэмын. 1830-60-тӥ аръёсы татчы тросэз полякъёс Поляк эксэйлыкын ортчем бугыръяськонъёсы пыриськемзы понна ссылкае келямын вал. Татчы ик ссылкае келямын вал А. Л. Витберг, А. И. Герцен, М. Е. Салтыков-Щедрин.

XIX-тӥ даурлэн пумаз Ватка губерниын революци-демократи мынон кужмояны кутскиз. Трос революционеръёс — Ватка губернилэн нылъёсыз но пиосыз вылӥллям: М. П. Сажин, Н. А.Чарушин, С. Н. Халтурин, Л. В. Чемоданова, А. Д. Кувшинская, А. В. Якимова.

Быдӟым Октябрь социализмо революция бере Ватка губернилэн кивалтон но музъемъёслы люкон югдурез воштӥськыны кутскиз.

* 1918-тӥ арын кылдытэмын Советск уезд.
* 1919-тӥ арын Лымшор Ватка гурезь округ кылдыто.
* 1920-тӥ арын Алабго, Сарапул но Глаз уездъёсын ӵош Малмыж, Уржум но Яранск уездъёслэн ог люкетъёссы Пермь губерние, Татреспубликае, Вотской но Мариийской автономи округъёсы пыризы.
* 1921-тӥ арын кылдытэмын Омутнинск уезд.
* 1923-тӥ арын Орлов уездлэсь нимзэ Халтурин нимен вошто.
* 1924-тӥ арын Советск уезд, 1928-тӥ арын Уржум уезд быдтэмын.
* 1929-ти арын Ватка губерния но вань уездъёсыз быдтэмын, музъемез Кенешо Союзлэн пӧртэм шаеръёсаз пыртэмын.

## Валэктонъёс
Киров карлэн историез

Н. М. Карамзинлэн «Российской Государстволэн Историез» книгаын пусъёмын: туала Киров котырысь музъемъёс вылын 1174-тӥ арын ӟуч адямиос интыяськизы.

1374-тӥ арын Новгородысь ушкуйникъёс Вятка гурт кылдыто, котырыто сое йылсам юбоослэсь лэсьтэм кенерен.

1391-тӥ арын Бектут бигер ханлэн кивалтэмез улсын гурт быдэсак сутэмын вал. Со дырысен Мускоысь но Зарни Ордаысь ожгарчиос ӵемысь вуылыны кутско.

1401-тӥ арын галицкой князъёс та музъемъёсын кивалтыны кутско. Мусколэн политикаезлы пумитъяськыса, кремль ӝутэмын но выль карлы Хлынов ним сётэмын (матын бызись Хлыновица шурлэсь нимзэ санэ басьтыса, карлы сыӵе ним, пе, сётӥзы).

1489-тӥ арын Хлынов Муско кун борды весяклы итӥськиз.

1580-тӥ арын Иван Грозныйлэн сётэм грамотаезъя Трифон нимо монастырез ӝутыны кутско. Пумозяз вутто 1689-тӥ арын. Та дырозь со архитектурной ансамбльлэн Успенской соборез гинэ кылемын. Со — Ватка музъем вылын излэсь нырысетӥ лэсьтэм вашкала синпелет луэ.

1624-тӥ арысен Хлыновын Новодевичий Преображенской монастырьлэн юртэз ӝутыны кутскемын. Ог люкетэз — Преображенской черкез — та дырозь утемын. Поморье, Поволжье, Урал но Сибирь улосъёсы ортчись вузкарон сюресъёс карлы азинскыны юрттӥзы. XVII-тӥ дауре Хлыновын 726 улон юрт, 17 черк, 2 монастырь, 118 вузкаронни, 22 кебит, 13 вуко, 6 кармунчо лыдъяське ни вал.

1708-тӥ арозь Хлынов Сибирской губерние пыре вал. 1727-тӥ арысен Кузон губернилэн люкетэз луиз.

1722-тӥ арын Хлыновын нырысетӥ школа усьтэмын. 1758-тӥ арын сое выжыто духовной семинарие. 1811-тӥ арын пиосъёслы гимназия усьтэмын.

1780-тӥ арын Екатерина II-лэн указэзъя Вятка наместничество кылдытэмын но Хлыновлы Вятка выль ним сётэмын. 1797-тӥ арын наместничество интые губерния кылдыто. Со арысен Вятка — губернской город лыдъяськыны кутскиз. Карысь юртъёсты лэсьтонъя выль план юнматэмын (шуом, ульчаосты шонертон, излэсь юртъёсты ӝутон). 1897-тӥ арын Вятка карын 25 сюрс адями улэ вал.

1895-тӥ арын Вятка кар доры чугун сюресэз вутто. 1906-тӥ арын чугун сюрес Вяткаез Петербурген герӟаны кутске.

1916-тӥ арын карын 44 промышленной предприятие лыдъяське, кытын 2 сюрслэсь ятыр адямиос ужало.

1929-тӥ арын Ватка Нижегородской улосвылосэ пырыны кутске.
1934-тӥ арын Вяткалы выль ним сёто — Киров, но кылдыто Кировской улосвылос.
Кез

**Кез** — Удмуртиысь посёлок (1942-тӥ арысен 2008-тӥ арозь — кар типъем посёлок), Кез ёрослэн центрез. Интыяськемын шаермылэн уйпал но шунды ӝужан палаз. Бускельёсыз луо Дэбес, Эгра но Балезино ёросъёс но Пермь шаер. Кез посёлыкысен Ижозь — 172 иськем.

Кез посёлокын улэ 11 сюрс 700 мурт. Со пӧлысь 68 процентэз удмуртъёс, 30 процентэз ӟучъёс, 1,5 процентэз бигеръёс.
1899-тӥ арын Ватка губерниын чугун сюресэз ӝутон герӟаз Сибирез Россилэн шоркареныз. Ӵапак сюресэз ӝутон бадӟым вамыш лэсьтӥз Кез ёрослэн азинсконаз. Паровозъёсты вуэн тырмытон понна нюлэсо-нюро интыын, Лып шур дурын, кылдӥз Кез станция. Озьы 1899-тӥ арын 1-тӥ ноябре кылдӥз Кез посёлок.

Кез посёлокын огез ульча сӥземын Удмуртиысь калык писательлы Олег Поскрёбышевлы. 

1931-тӥ арысен ёросын пайда поттыса ужаны ӧдъяз Кез леспромхоз.

1931-тӥ арын ёросын кылдӥз «Колхоз сюрес» газет. 1943-тӥ арын редакция борды ватсаськиз радио.

Кез посёлокын вань шор ёзо школа, искуствоосъя нылпи школа, покчи техникъёслэн станцизы, нылпи творчествоя юрт,музей. Озьы ик Кезын интыяськемын нылпи юрт.
Екатеринбурглэн историез

1723-тӥ арын Исеть шур вылын завод-крепость ӝутыны чакламын. Вуоно городлэсь интызэ бырйиз В.Татищев. Заводлы улон шокчиз В. де Геннин. Екатерина II-тӥ императрицалы сӥзьыса, карлы Екатеринбург ним сётэмын. 
Завод ыргон, чугун но корт поттыны чакламын вал. Озьы ке но 1808-тӥ арын Екатеринбург завод ворсамын вал. 

XVIII-тӥ дауре Екатеринбург азинске Урал но Сибирь улосъёслэн горно-промышленной шоркарез луыса. 

1738-тӥ арын изэз шерон мастерской усьтэмын, кудзэ 1761-тӥ арын гранильной фабрикаозь паськытатӥзы. 

1726-тӥ арын ыргонлэсь коньдон дурыны кутско. Россиысь огъя коньдон кулэлыклэсь 80 % люкетсэ потто вал Екатеринбургын. 1876-тӥ арын заводэз ворсазы. 

1761-тӥ арын Сибирской почта тракт ортчиз. 

1781-тӥ арын Екатеринбурглы Перма губерниысь уездной кар статус юнматӥзы. 

1807-тӥ арын «гурезь ужъёсъя кивалтӥсь город» статус юнмато. Со арысен Урал гурезъёс которысь вань мастерскойёссын, фабрикаосын, заводъёсын Екатеринбургысен кивалтыны кутско. 

1839-тӥ арын маханикая фабрикаын поттыны кутско питранъёсты но турбинаосты, паровой машинаосты, кортэз вандӥсь станокъёсты. 1874-тӥ арын та производство но ворсамын вал. 

Вузкорон удыс но вылӥ чотын лыдъяське вал – сӥлен, майталэн, куэн, кортэн паськыт вузкарон радъямын вал. 

1820-тӥ арын Екатеринбургысь купецъёс зарни приискъёс борды кутско. 1826-тӥ арын Яким Рязанов нырсетӥ купец луиз, кудизлы сётэмын вал ас понназ зарниез поттон промышленностез радъяны. Бордаз ӥтиськизы Ф.Казанцев, С.Баландин, Т. Зотов.

1863-тӥ арын горной кар статуссэ ыштэмез бере, Екатеринбургын азинскыны кутскизы мукет удысъёс но (сиён-юон, транспорт, услугаосъя сфера). Тужгес азинскиз банкен герӟаськем удыс. 1827-тӥ арын Сибирской вузкарон банк – Россиысь тужгес бадӟым банк луиз.

1878-тӥ арын Екатеринбургэ чугун сюрес вуэ. Кузон пала нуись чугун сюрес вуттэмын вал 1920-тӥ арын гинэ
1904-тӥ арлы Екатеринбургын 49 промышленной предприятие но 300 пала мастерскойёс лыдъясько вал. 

1917-тӥ арын большевик кивалтэт юнматэмын вал "виртэк". 1918-тӥ арын 16 но 17 пӧсьтолэзье Екатеринбург котырын Николай II-тӥлэсь семьязэ виё. 

Граждан ож бере заводъёслэн ужзы ӧз воштӥськы. 

1923-тӥ арын Екатеринбург Урал областьлэн шоркарез луиз. 1924-тӥ арын Свердловск ним юнматэмын. 1934-тӥ арын Урал областлэсь нимзэ Свердловской областьлы воштӥзы. 

Пятилетка дыръёсы промышлtнность азинскыны кускиз. Ӝутэмын вал выль заводъёс (секыт машинаосты поттон завод, Уралэлектромашина, Уральской турбомоторной завод но мукетъёсыз). 

Быдӟым Атыкай ож дырья Свердловске эвакуировать каремын вал 50 завод. Со дырысен Военной промышленность но азинскыны кутскиз. Война бере но карлэн экономикаез машина поттон но кортэз дурон промышленностен герӟаськемын вал. 

1991-тӥ арын карлы исторической нимзэ берыкто.
Вавож

**Вавож** — Удмуртиысь черкогурт, Вавож ёрослэн центрез.

## Историез
Вавож черкогурт кылдӥз XIII—XIV дауръёсы. Татаро-монголъёслэсь пегӟыса, удмуртъёс вуизы туж шулдыр Ва (али Ува) шур котыре. Ӵапак та интыосын Ва усе Вало шуре. Та бордысь ик потӥз черкогуртлэн нимыз но — Вавож. Но пусъёно: солы мукет но нимъёс малпаллязы. Кылсярысь, Вавож-Можга, Николаевское.

Вавожысь Свято-Никольской черклы 170 арлэсь кема ини. Солэн тусыз бордын тыро-пыдо тыршиз Ижысь пыӵал тӥрлык поттонъя заводысь тодмо архитектор С. Дудин. 16-тӥ сентябре 1835-тӥ арын черклэсь нырысетӥ этажзэ дун-чылкыт вуэн пазязы. Татын трос баӵкоос ужазы. Пӧлысьтызы огез Удмуртилэн историяз бадӟым пытьы кельтӥз. Со — Михаил Елабужский, 1912-тӥ арын Ува ёросысь Удугучин гуртысь Вавоже улыны лыктэм. Никольсклй черкын удмурт сямен чирдэм сяна, та воргорон мыло-кыдо выриз этнографиен, нуиз дневник, тодӥз пӧртэм кунсьӧр кылъёсты. Но улон нюжаез Михаил Стефановилэн туж но туж секыт вал: нырысь ик сое коркаысьтыз уллязы, кивалтӥсьёс черксэ пытсаны вырылӥзы, бӧрысь Елабужскиез воксё кулаке поттӥзы, висись пересез ыстӥзы нюлэс коранэ… Отец Михаил Вавоже берытскиз на кулон азяз гинэ. 1937-тӥ арын черкез ворсазы.
 
Михаил Стефанович юн эшъяськылӥз Меньшикова сузэеръёсын-дышетӥсьёсын. Соос ужазы Удмурт шаерысь тужгес вашкала школаын — черкогуртысь церковно-приходской школа усьтӥськиз 1842-тӥ арын. Вунэтоно ӧвӧл: ӵапак та сузэръёс ик шедьтӥзы егит югдытӥсез, кылбурчиез Кузебай Гердэз. Сютэм улонэн сэрен К. Герд коркась корка кураськыса ветлоно луылӥз. Меньшиковаосын пумиськемез бере сое сюдӥзы-миськизы. Озьы со школаысь тужгес усто дышетскисьлы пӧрмиз.

Вавож черкогурт сылэ Ува но Вало шуръёс вискын. Черкогуртлэн шорсюлмыз интыяськемын гурезь йылын. Макем трос татын XVIII даурын пуктэм йыг-йыг юртъёс! Кылсярысь, огаз сыӵе коркае «каръяськиллям» ёросысь югдурез утисьёс. Паймымон соиз но: Вавожын туж трос уло Азербайджанысь вуэмъёс.

Вавож черкогурт вашкала дыръёсы тодмо луылӥз вуз каронэныз. Татын огыр-бугыр радъяськылӥз Вавожско-Никольской ярмарка. Соин ик Вавожын трос вуз карон юртъёс сылӥзы. Вал асьсэлэн драмтеатрзы но. Спектакльёс, концертъёс ортчылӥзы азьло вина возён интыын.